Onnie noem glo swartes “demone”Argieffoto Die Gautengse departement van onderwys ondersoek beweringe dat ŉ onderwyseres van die Nasionale Kunsskool in Braamfontein, Johannesburg, glo na swartmense as “demone” verwys het. “Ons het ŉ onafhanklike ondersoek van stapel gestuur,” het Phumla Sekhonyane, ŉ woordvoerder van die departement, Dinsdag gesê. Sy het nie meer inligting verskaf nie. The Star het berig dat ŉ graad 8-geskiedenisonderwyseres glo verlede Donderdag aan leerlinge in haar klas gesê het die rede hoekom die regering misluk, is omdat dit deur swartes regeer word. ŉ 13-jarige meisie het ŉ SMS aan haar ma gestuur en gesê die onderwyseres was buite orde omdat sy glo aan die klas gesê het swartmense is dom omdat hulle vir die ANC gestem het. Sy het glo ook gesê die mense in die Wes-Kaap is “meer as gelukkig” met die DA wat daar regeer “te danke aan witmense”. Volgens die berig word daar verwag dat meer ouers gaan kla. Die skool se beheerliggaam het gesê hulle sal binnekort ŉ persverklaring oor die aangeleentheid uitreik. – SAPA